नंगे प्हाड़े नै घिरी दी ढलाना पर बस्से दे लद्‌दाख दे उस निक्के सारे ग्रांऽ च ओह् दिसम्बर म्हीने दी इक ठण्डी ते बदलें नै घटोई दी दपैह्‌र ही ते लोसर दा ध्याढ़ा। लोसर, बुद्‌धें दे नमें सालै दा दिन। दौं दिन ते दौं राती बर्फ पेई-पेई मसां बड्डले गै थ’मोई दी ही। चपास्सै सब किश ठण्डू दे रंगा च भलेआं चिट्‌टा रंगोए दा हा। बो, उस ग्रांऽ दे लोक इस दिन ध्यारे दी रस्में ते खुशियें च भखे दे घरे ते गलियें च इक मस्त हरकत ते रौनक खलारदे इस गल्ला गी भलेआ पक्की करा दे हे, जे मनुक्खें लेई नेह् कुदरती बाह्‌रली ठंडें ते गर्मियें कोला उन्दे मनें दी ठण्ड जां गर्मी गै असली मतलब रखदी ऐ।